《常山杨氏有二怪石奇险百状田曹张中行家雒阳》
宋代·宋祁

块然两奇石，谲怪状难悉。
千仞裂嵯峨，一气与崷崒。
四隅藓肃肤，万古云渍骨，
补馀天所委，陨罢星不没。
横苍对偃寒，怒翠竞腾突。
神媪秘弗露，狂鳌抃而失。
由兹落人宇，得用玩奇质。
屹如不可转，挺若无所屈。
斗虎攫馀痕，乖龙卧残窟。
撑掉壮士槊，奋立直臣笏。
危顶烟夭矫，窄窦雷郁律。
涛头缩不长，魖臂愤相捽。
变现载灵牒，呵护费神物。
穷陬苦陋库，珍碧恐涸汩。
各保坚{左石右感}姿，以待封山日。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。